ការសម្ភាសន៍របស់អ្នកមីងសំ​ អូន

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះសំ​ អូន

***ពត៌មានសង្ខេបរបស់អ្នកមីងសំ​ អូន***

*សព្វថ្ងៃនេះអ្នកមីងសំ​ អូនមានអាយុ៥៤ឆ្នាំហើយ គាត់មានស្រុកកំណើតនៅកំពង់ភ្លុក ខេត្តសៀមរាប។ គាត់មានបងប្អូនចំនួន៤នាក់ ប្រុស៣ ស្រី១ ហើយគាត់ជាកូនទី២ក្នុងគ្រួសារ។ កាលពីក្មេងគាត់មិនបានចូលរៀនទេ ដោយសារតែគាត់ភាគច្រើនរស់នៅជាមួយជីដូន។ សព្វថ្ងៃគាត់មានកូន៦នាក់ និង ៧នាក់។*

ក៖ បាទជាដំបូងខ្ញុំសូមថ្លែងអំណរគុណដល់មីងដែលបានឲ្យខ្ញុំសម្ភាសន៍ពីប្រវិត្តរបស់មីង ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់អ្នកមីងអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាមីងណា បាទហើយចឹងនៅពេលដែលខ្ញុំសម្ភាសន៍មីងចប់ ខ្ញុំនឹងដាក់ការសម្ភាសន៏របស់មីងណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាមីង ចឹងតើមីងយល់ព្រមឲ្យខ្ញុំដាក់
សម្ភាសន៍របស់មីងចូលទៅក្នុងវេបសាយរបស់សាលាទេមីង?
ខ៖ ចាស ចាស។

ក៖ បាទសម្រាប់ថ្ងៃខែដែលខ្ញុំសម្ភាសន៍មីងនេះគឺនៅថ្ងៃទី២៦ ខែមករា ឆ្នាំ២០២១ហើយការសម្ភាសន៍នេះត្រូវបានធ្វើឡើងនៅភូមិ៦ ឃុំចុងឃ្នៀស ស្រុកសៀមរាប ខេត្តសៀមរាបណាមីងណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ
អញ្ចឹងខ្ញុំចង់សួរថាតើមីងមានឈ្មោះពេញឈ្មោះអ្វីដែរមីង?

ខ៖ ខ្ញុំឈ្មោះសំ អូន។

ក៖ សំ អូន?

ខ៖ ចាស សំ អូន។

ក៖ តែ២ម៉ាត់ណឹងទេ?

ខ៖ ចាស។

ក៖ ចុះអ្នកមីងមានឈ្មោះហៅក្រៅទេមីង?

ខ៖ ដល់េពលហៅក្រៅហៅឈ្មោះអូនធម្មតា ហៅឈ្មោះអូនដល់ពេលយើងដាក់ក្នុងបញ្ជីរជាតិក៣ កអីសំ អូនណឹង។

ក៖ ខ្លាចមានឈ្មោះផ្សេងទៀត?

ខ៖ អត់ទេមានតែមួយណឹង។

ក៖ ចុះមកដល់ឆ្នាំនេះអ្នកមីងមានអាយុប៉ុន្មានឆ្នាំហើយមីង?

ខ៖ ខ្ញុំគិតទៅអាយុ៥៤ហើយ។

ក៖ ចុះមីងចាំថ្ងៃខែឆ្នាំកំណើតមីងបានទេ?

ខ៖ ចាំបាន ប៉ុន្តែខ្ញុំវាភ្លេចកាលនៅ វាមានសំបុត្រកំណើតសំបុត្រអីមាន ចាសដល់ពេលសព្វថ្ងៃអត់សូវចាំទាល់តែមើលសំបុត្រកំណើតខ្លួនឯងបានដឹង។

ក៖ ចុះឆ្នាំខ្មែរអ្នកមីងចាំថាកើតឆ្នាំណាទេ?

ខ៖ វាឆ្នាំអត់ដឹងឆ្នាំប៉ុន្តែដឹងខែ ដឹងថ្ងៃ។

ក៖ នៅខែណា ថ្ងៃណាដែរមីង?

ខ៖ ដឹងថាកើតថ្ងៃអង្គារ៍ទៅ ដឹងកើតថ្ងៃអង្គារ៍ណា ហើយប៉ះថ្ងៃអាទិត្យយើង។

ក៖ បាទ ចុះមីងមានស្រុកកំណើតនៅឯណាដែរមីង?

ខ៖ ខ្ញុំអ្នកស្រុកំណើតនៅសៀមរាបណឹងឯង។

ក៖ ប៉ុន្តែនៅចុងឃ្នៀសណឹងឬក៏ម៉េច?

ខ៖ ចាស ទៅមកនៅចុងឃ្នៀសវិញដល់ពេលបានប្តីមកនៅចុងឃ្នៀស។

ក៖ ពីមុនអ្នកមីងនៅចុងឃ្នៀសអ្នកមីងនៅឯណាដែរចឹង?

ខ៖ នៅខាងទន្លេសាប យើងនៅនេះឯងតែម្តង។

ក៖ អរនៅចុងឃ្នៀសនេះដែរទេ?

ខ៖ នោះឯងចុងឃ្នៀសឯង។

ក៖ ចុះមីងមានបងប្អូនប៉ុន្មាននាក់ដែរមីង?

ខ៖ កាលជម្លៀសទៅជំនាន់អាពតមានបងប្អូន៤នាក់ ដល់ពេលងាប់នៅជំនាន់អាពត២xនាក់ហើយ ងាប់នៅជំនាន់អាពត២នាក់ ទៅនៅ២។

ក៖ បាទទាំងអស់៤នាក់?

ខ៖ ចាស។

ក៖ ហើយអ្នកមីងបងប្អូនប្រុសប៉ុន្មានស្រីប៉ុន្មានដែរមីង?

ខ៖ បងប្អូនប្រុសខ្ញុំ៣នាក់ ស្រីខ្ញុំតែម្នាក់ទេ ស្រីខ្ញុំតែម្នាក់ទេ។

ក៖ ហើយមីងជាកូនទីប៉ុន្មានដែរមីង?

ខ៖ ខ្ញុំទី២។

ក៖ ចុះអ្នកមីងអាចរៀបរាប់ប្រាប់ឈ្មោះបងប្អូនទាំងអស់របស់អ្នកមីងបានទេពីបងគេមករហូតដល់ពៅមីង?

ខ៖ បងប្រុសខ្ញុំឈ្មោះសំ ភ័ក្ត្រា រួចហើយបានសំ អូននេះ បានហើយប្អូនខ្ញុំនោះដែលងាប់ជំនាន់អាពតនោះសំម៉ែង សំ ង៉ា។

ក៖ សំ ង៉ា?

ខ៖ ចាស។

ក៖ ទាំងពីរនាក់ចុងក្រោយណឹងស្លាប់សម័យប៉ុល ពត?

ខ៖ ចាស ស្លាប់សម័យប៉ុល ពត បើសិននៅមានសព្វថ្ងៃមានប្រពន្ធអស់ហើយប៉ុន្តែងាប់ជំនាន់អាពត។

ក៖ ចុះអ្នកមីងអាចជួយប្រាប់បន្តិចបានទេថា អ្នកមីងចងចាំសាច់រឿងអ្វីខ្លះដែរជាមួយបងប្អូនណឹងកាលពីនៅក្មេងៗណា?

ខ៖ នៅជាមួយបងប្អូនកាលពីក្មេងៗនិយាយពីរឿងពីក្មេងវិញដែលខ្ញុំដឹងណា ខ្ញុំអត់បានសូវនៅជាមួយម្តាយប៉ុន្មានទេព្រោះខ្ញុំនៅជាមួយម៉ាខ្ញុំ ព្រោះម៉ែខ្ញុំចេញទៅរកស៊ីបាត់ទៅៗខ្ញុំនៅតែជាមួយម៉ាខ្ញុំហើយសូម្បីតែឪពុកក៏ខ្ញុំអត់ស្គាល់ដែរ ឪពុកក៏ខ្ញុំអត់ស្គាល់មុខឪពុកផង តាំងពីខ្ញុំធំដឹងក្តីខ្ញុំមិនដែលស្គាល់ឪពុកម៉េចផង រហូតម៉ែខ្ញុំចេញទៅរកស៊ីបាត់ទៅខ្ញុំនៅជាមួយម៉ាខ្ញុំដល់េពលនៅជាមួយម៉ាខ្ញុំនេះ នៅរហូតប្រហែលជាខ្ញុំអាយុប្រហែលជា១៣ឆ្នាំ ១២ឆ្នំាចុះ ដល់ពេលម៉ែខ្ញុំយកខ្ញុំទៅនៅស្វាយ ម៉ែខ្ញុំយកខ្ញុំទៅនៅស្វាយបានប្រហែលជា៤ ៥ខែ ក៏ម៉ាខ្ញុំណឹងឯងគាត់ធ្លាប់ចិញ្ចឹមខ្ញុំនោះគាត់ទៅយកខ្ញុំមកវិញ គាត់ទៅយកខ្ញុំមកវិញយកមិនទាន់បានប៉ុន្មានខែអាពតចូលណឹងឯង អាពត
អាពតគេឲ្យយើងយកអីៗឲ្យហើយ ទៅខ្ញុំសួរខ្មោចម៉ាខ្ញុំថាម៉ាឲ្យរើអីណឹងចៅអើយគេព្រោះអាពតគេឲ្យយើងជម្លៀសចេញហើយថាចឹងឯង ចឹងខ្ញុំថាទៅណាម៉ាចុះខ្ញុំដឹងក្តីហើយ ដល់ពេលម៉ាខ្ញុំគាត់មានរទេះមានអីគាត់ដាក់ អារម៉ក់ជើងយើងណាទៅក៏ដាក់អង្ករដាក់អីទៅតាមរម៉ក់ណឹងឯងទៅ បងប្រុសខ្ញុំអ្នករុញ បងប្រុសខ្ញុំអ្នករុញគឺខ្ញុំអ្នកបងប្អូនខ្ញុំ៣នាក់ ៤នាក់គេអ្នករុញទៅយប់ត្រង់ណាដាំបាយណឹងឯង យប់ត្រង់ណាដាំបាយត្រង់ណឹងឯង ទៅក៏មានគេទៅជម្លៀសឆ្ងាយៗទៅដែរណាដូចថាទៅមួយវគ្គៗទៅពួកខ្ញុំអី ខ្មោចម៉ាខ្ញុំអី ងងឹតត្រង់ណាដាំបាយត្រង់ណឹងឯង ងងឹតត្រង់ណាដាំបាយត្រង់ណឹង
ឯង ដល់ពេលរហូតដល់ពេលខ្ញុំជម្លៀសដល់ពេលខ្មោចម៉ាខ្ញុំណឹងឯងដូចថាចូលក្នុងភូមិគេណា ចូលក្នុងភូមិគេសុំបាយគេមួយពេល មួយពេលពីរពេលចេះ ក៏គេប្រាប់យើងទៅនៅអីឯណាទៅឆ្ងាយណាស់ ឆ្ងាយមែនទែណ ទៅនៅដល់ស្មាច់ដល់ស្អីទៅឯស្អីឆ្ងាយមែនណា ខ្ញុំចាំអត់បានទេគេឲ្យផ្ទះនៅ ធ្វើផ្ទះទៅនៅសុទ្ធតែព្រៃ ដល់ពេលព្រៃទៅខ្មោចម៉ាខ្ញុំបារម្ភថាចៅអើយដឹងម៉េចទេ ខ្មោចម៉ាខ្ញុំណា ខ្មោចម៉ាខ្ញុំថាចៅអើយដឹងយើងម៉េចទេ សម័យនេះមិនដឹងជាងាប់ជារស់ទេចៅខ្ញុំថាខ្ញុំមិនដឹងថាអាពតម៉េច គ្រាន់តែដឹងថាអាពតៗមិនដឹងថាមុខអាពរបៀបម៉េច ទៅម៉ាខ្ញុំចេះតែនិយាយថាចៅអើយមិនដឹងយ៉ាងម៉េចទេយើងគាត់ថាអញ្ចេះឯងក៏ខ្ញុំបងប្អូនខ្ញុំហើយខ្មោចម៉ាខ្ញុំណឹងឯង ហើយគេឈប់ឲ្យនៅហើយធ្វើផ្ទះបានតូចហើយគេថាឈប់ឲ្យនៅហើយឲ្យទៅនៅក្នុងភូមិវិញ ទៅក៏ទៅនៅក្នុងភូមិគេនៅ ដល់ពេលរួចហើយនៅនៅ នៅគេហៅអឺឈប់ឲ្យនៅគេឲ្យនៅកន្លែងកសាងខ្លួន នៅកន្លែងកសាងខ្លួនវត្តព្រៃព្រះយើងនេះ វត្តព្រៃព្រះយើងក៏ខ្មោចម៉ាខ្ញុំនេះក៏ទៅ ទៅខ្ញុំក៏ទៅ ដល់ពេលខ្ញុំដល់ពេលកាលណាខ្ញុំអត់មានបាយស៊ីខ្ញុំដើរតាមនារី កាលណឹងនារីៗគេ គេឲ្យយើងកាប់ដីទៅយើងមានបាយស៊ីឲ្យតែធ្វើការត្រង់ណា ឲ្យតែយើងធ្វើការគេឲ្យបាយស៊ីហើយ បើអត់ធ្វើការគេអត់ឲ្យបាយស៊ីទេ ក៏ខ្ញុំនៅតូចជាងគេនោះហេតុតែខ្ញុំនៅតូចៗគេនៅនារីៗខ្ញុំតូចជាងគេនោះខ្ញុំទៅតាមគេនោះ មួយជំនាន់ខ្ញុំគេឲ្យកុមារគេឲ្យរើសអាចម៍គោទេ គេឲ្យរើសអាចម៍គោប៉ុននឹកឃើញថាខ្ញុំចេះតែទៅតាមគេទៅណា ខ្មោចម៉ាខ្ញុំណឹងឯងថ្ងៃណាខ្ញុំ ដូចថាខ្ញុំក្មេងខ្ញុំសោរដែរនោះ ក៏ខ្ញុំអត់ទៅរើសអាចម៍គោទៅអត់មានទៅរើសអីទាំងអស់គេអត់ឲ្យបាយស៊ីផង អត់ឲ្យស៊ីទេឲ្យតែយើងអត់ធ្វើការគេអត់ឲ្យបាយស៊ីទេ ទៅខ្មោចម៉ាខ្ញុំចេះតែថាចៅ ចៅឯងអត់បានធ្វើការចឹង កុហកខ្មោចម៉ាខ្ញុំថាខ្ញុំទៅធ្វើហើយតើម៉ាប៉ុនខ្ញុំអត់ហ៊ានហូបបាយ តាមពិតខ្ញុំអត់ទៅទេ តាមពិតខ្ញុំអត់ទៅ ទៅខ្មោចម៉ាខ្ញុំណឹងគាត់បបរគាត់ដូចថាគាត់នៅមើលកុមារណា គាត់នៅមើលកុមារនៅកន្លែងកសាងខ្លួននោះ គាត់ទុកបបរឲ្យខ្ញុំហូបដែរហើយប្អូនខ្ញុំ២នាក់នោះរើសអាចម៍គោ ហើយដល់ពេលរួចហើយទៅចាប់ផ្តើម ចាប់ផ្តើមគេឲ្យទៅលើកងើបស្មារណាឲ្យតែភ្ញាក់ស្មារណាគេឲ្យយើងលើក លើកអាប្រឡាយ លើកប្រឡាយហនៅកន្លែងកសាងខ្លួននោះ លើកប្រឡាយនៅកសាង បើថាទំនប់វាបាក់ប៉ុណ្ណាគេហៅយើងទៅទាំងអស់ មិនថាកុមារនារីគេហៅយើងទៅទាំងអស់ ហៅរែកទៅទាំងអស់ ខ្ញុំប្រាប់បើសិនជាថាមានថ្ងៃមួយមនុស្សមួយស្រករខ្ញុំអីណឹង និយាយគ្នាលេងចេះប៉ុន្តែគ្នាយួនទេ គ្នាយួនទេយប់ឡើងយកគ្នាទៅវាយចោលបាត់នៅកន្លែងកសាងខ្លួនឲ្យតែមានយួនវាវាយចោលអត់ហើយអត់មានទុកទេ ក៏ខ្ញុំចេះតែនឹកឃើញថាហើយថ្ងៃនេះអត់ឃើញម្នាក់នោះមក ក្នុងចិត្តខ្ញុំអត់ឃើញម្នាក់នោះមក ហេតុអីក៏អត់ឃើញមកមករើសអាចម៍គោរើសអី ទៅដូចអ្នកជិតខាងគាត់ថាយកទៅវាយចោលបាត់ហើយគាត់ថាអញ្ចេះឯងយកទៅវាយចោលបាត់ហើយ ដល់ពេលថ្ងៃមួយនោះខ្ញុំខ្ញុំដើរតាមនារី ដើរតាមនារីប៉ុនខ្ញុំទៅដេកជាមួយគេ ខ្ញុំអត់មក​​កន្លែងកសាងខ្ញុំដេកជាមួយគេនារីទៅដូចថា ជាមួយមិត្តនារីទៅជាមួយគេរើសអាចម៍គោទៅយប់ត្រង់ណាដេកត្រង់នោះទៅប្អូនខ្ញុំចាប់ផ្តើឈឺនោះឯង ប្អូនខ្ញុំចាប់ផ្តើមឈឺ ឈឺគេមិនទាំងឲ្យមកមើលប្អូនផងណឹង ប្អូនខ្ញុំអត់មានអត់អាស្អីយើងអាយើងឈឺធ្មេញនោះឈាមតាមអញ្ចាញធ្មេញនោះ ទៅមើលអត់ជាងាប់ទៅក៏ខ្ញុំនេះយំបោកខ្លួនមករកប្អូន ដល់ពេលរួចហើយគេឲ្យយើងទៅដាំស្រូវ ឬក៏ដាំដំឡូងណា ខ្ញុំប្រាប់ពេលកាលណាខ្ញុំឃ្លានខ្ញុំលួចដករបស់គេតើ ចុះនៅកុមារកំពុងតែពេញឃ្លានហើយ ពេលនោះកំពុងតែពេញឃ្លានមែនអាអូន ទៅដករបស់គេភ័យណាស់ ភ័យហួសពីភ័យហើយខ្លាចគេវាយចោល ហើយអត់ហ៊ានយកច្រើនទេ ដល់ពេលយើងលួចបាន២ ៣ដុំទៅយើងជីកដី យើងជីកដី ជីកដីបានដាក់កប់ម៉ង ដាក់កប់ក្នុងនោះ ដាក់កប់ក្នុងណឹងទម្រាំតែពេលវាអត់ខូចទេមួយជំនាន់នោះអត់មានជាតិគីមីដូចយើងឥឡូវទេ ឥឡូវគីមីណាស់ ជីកដល់ពេលរួចហើយជីករំលងតែថារាងស្ងាត់បានយើងគាស់ពីក្នុងដីមកយកមកដាំបាយ មកដាំបាយជាមួយម៉ងកាប់ដំឡូងបានដំបាយជាមួយ រាងតែស្ងាត់ដែរបានយើង មិនហា៊នដុតភ្លើងខ្លាំងទេខ្លាចគេឃើញព្រោះដូចយាយមានប្រសាសន៍និយាយថាទៅកន្លែងពិបាក ពិបាកមែន ទៅកន្លែងពីណាស្រួលៗមែនប៉ុន្តែកន្លែងខ្ញុំពិបាកណាស់កន្លែងកសាងខ្លួន ពួកអាពតវាយកទៅកន្លែងកសាងខ្លួននោះ ដល់ពេលរួចហើយនៅបាននៅប៉ុន្មានប្រហែលនៅយូរដែរដល់ពេលរួចហើយទៅគេថា ដល់ពេលអាវគ្គ វគ្គជិតវៀតណាមចូលចេះណាគេថា គេរំសាហើយគេរំសាយឲ្យទៅតាមភូមិហើយ ទៅខ្ញុំក៏មកតាមភូមិ មកតាមភូមិប៉ុណ្ណេះហើយអាពតវាអត់ទាន់ចេញទៅណាវានៅដូចថាយើងនៅតាមស្រុកស្រែសុទ្ធនោះ ណៅតាមស្រុកស្រែសុទ្ធណាកន្លែងអីុណា ពេលកាលណាយើងទៅច្រូតស្រូវទៅរើសគួរស្រូវតែហ៊ាននេះក៏វាវាយចោលដែរ ដល់ពេលថ្ងៃនោះមួយ ២នាក់ខ្មោចម៉ាខ្ញុំណឹងឯងគាត់ដើរទៅព្រៃដូចថាផ្ទះខ្ញុំអញ្ចេះដើទៅព្រៃប្រហែលអញ្ចេះឯងប្រហែលឆ្លងថ្នល់ណឹង ទៅវា
ៃព្រស្តុកចេះនឹកឃើញថាចេះតែព្រៃអីព្រៃ តែចៃដន្យអីខ្មោចម៉ាខ្ញុំចុះចៅនែទៅមើលក្នុងព្រៃក្រែងមានអុស មានទៅមានអុសឯណាអូនអើយវាជីកអណ្លុងនេះ ជីកអណ្លុងបានថាធំមែនទែន ជីកអណ្លុងថាធំមែនទែន ដល់ពេលជិកអណ្លុងធំមែនទែនអូនអើយចម្រឹងដាក់សុទ្ធតែចេះ ចម្រឹង ចម្រឹងស្រួចៗចុះមកអញ្ចេះ ដាក់មកសុទ្ធតែអញ្ចេះឯង ដាក់មកដើម្បីថាខ្មោចម៉ាខ្ញុំថាសំណាងហើយដែលដឹងថាយើងចូលក្នុងភូមិហើយមើលសព្វគ្រប់ ចុះបើសិនជាវាយកទៅច្រានយើង ដូចថាវានេះវាច្រានយើងហើយទម្លាក់ហើយជឿទេ តែច្រានទម្លាក់វាមិនអាចម្រឹងនោះវាមិនដោតមក ទៅខ្មោចម៉ាខ្ញុំណឹងក៏ដេកភ័យអើយភ័យ ដល់ពេលគាត់ដេកភ័យគាត់ថាពេលនេះគាត់ថាងាប់ពេលនេះមួយជាន់ទៀតហើយ ខ្មោចម៉ែខ្ញុំថាងាប់មួយជាន់នេះពេលនេះទៀតហើយថាចៅអើយថា

អញ្ចេះឯង ប្រហែលរំលងរួចអស់ពីភ័យទៅលឺគ្រាប់កាំភ្លើង លឺគ្រាប់កាំភ្លើងក្តូងៗម៉ាខ្ញុំថាម៉េចថាកូនអើយចៅអើយម៉េចហើយយើងសង្ស័យមិនរស់ទេ ដល់ពេលវគ្គណឹងខ្ញុំ
មិនបាននៅជាមួយម៉ែខ្ញុំទេ ខ្ញុំនៅកម្សត់នៅជាមួយម៉ាខ្ញុំទេ នៅជាមួយម៉ាខ្ញុំទេខ្ញុំអត់នៅជាមួយម្តាយទេព្រោះដូចខ្ញុំនិយាយតើម៉ាខ្ញុំគាត់ទៅយកខ្ញុំពីម៉ែខ្ញុំឯស្វាយមក ហើយដូចខ្ញុំប្រាប់ដែរតាំងពីខ្ញុំកើតធំដឹងក្តីមិនដែលស្គាល់ឪពុកម៉េចផង ខ្ញុំដល់ដឹងក្តីអត់ស្គាល់ឪពុកផងរួចហើយបានខ្ញុំ ថាដល់ពេលរួចកាំភ្លើងក្តឹងៗ ខ្មោចម៉ាខ្ញុំថាចៅអើយគ្រាប់កាំភ្លើងទៀតហើយយើងសង្ស័យមិនផុតពីអាពតគាត់ថាអញ្ចេះឯង ទៅវាស្ងាត់ប្រហែលយូរទៅ លឺ លឺដូចថាគេអ្នកភូមិអ្នកអ្នកដូចថាគេថាស្អី អ្នកភូមិក្នុងនោះណាគេនៅគេថា សង្ស័យវៀតណាមមករំដោះដឹងថាអញ្ចេះឯង វៀតណាមមករំដោះដឹងថាអញ្ចេះឯង ទៅក៏ខ្ញុំមិនដឹងថាវៀតណាមមករំដោះម៉េចអត់ស្គាល់ នែហៅខ្មោចម៉ាខ្ញុំថាគៀលអើយគៀល គៀលឯងទៅស្រុកស្រែវិញអត់ថាអញ្ចេះឯងព្រោះអាពត ព្រោះវៀតណាមគេមករំដោះហើយគេថាអញ្ចេះឯង គេមករំដោះហើយទៅខ្មោចម៉ាខ្ញុំថាបើបានទៅ ទៅគេអ្នកប្រជាជនចាស់គេណា ទៅគេយករទេះមកណឹងឯងគេមក ចេញពីផ្ទះគេ ពីស្រុកគេមកយប់ យប់មែនណាអូនយប់យប់ក៏ដាក់រទេះខ្ញុំដល់ពេលហើយដឹងទេ មិនដឹងថាបងប្អូនវៀតណាម មិនថាអាពត សម្លាប់បានទៅដាក់និងអាមាត់អាយើងផ្លូវ ផ្លូវថ្នល់ជាតិយើងណា ចងភ្ជួរតាមផ្លូវណា ចងភ្ជួរតាមផ្លូវណា។

ក៖ មនុស្សស្លាប់?

ខ៖ ចាស មនុស្សស្លាប់ដូចថាសង្ស័យបងប្អូនវៀតណាមរំដោះយើងណា ឬក៏បងប្អូន

វៀតណាមវាឃើញអាពតទៅវាសម្លាប់ទៅវាចង់កំហឹងវានឹកឃើញក្នុងចិត្តអញ្ចេះឯងណា ទៅក៏ចងភ្ជួរតាមដល់េពលរួចហើយខ្ញុំឡើង២យប់ ៣ថ្ងៃបានខ្ញុំមកដល់សៀមរាប ២យប់ ៣ថ្ងៃបានមកដល់សៀមរាបមកដល់សៀមរាបអត់មានផ្ទះនៅផ្ទះអាពតវារើអស់ហើយ វារើអស់រលីងហើយ ដល់ពេលរើអស់ហើយដឹងទេដល់ពេលរើអស់ហើយក៏ម៉ាខ្ញុំណឹងឯងបោះជុំរុំនៅហើយ ដល់បោះជុំរុំនៅនិងវត្តស្វាយណឹងឯង នៅវត្តស្វាយទិញឈើ ទៅកាប់ឈើកាប់អីបានយកមកបោះធ្វើផ្ទះតូច ទៅនៅនៅយាយចៅណឹងនៅយាយចៅណឹងឯង ប៉ុន្តែប្អូនខ្ញុំងាប់ជំនាន់អាពត២នាក់ហើយ ងាប់ជំនាន់អាពតនៅ២
នាក់បងខ្ញុំសព្វថ្ងៃទេ បងខ្ញុំហើយនិងខ្ញុំនៅសព្វថ្ងៃ ដល់ពេលរួចហើយដឹងទេ ដល់ពេលចូលដល់មកដល់ស្រុកអត់មានផ្ទះនៅអាពតវារើអស់ហើយ ក៏នាំគ្នាទៅកាប់អាធាងត្នោតធាងអីយកគៀប យកគៀបនៅហើយ ដល់តែពេលនៅយូរៗទៅប្រហែលមួយឆ្នាំជាង ក៏ម៉ែខ្ញុំដឹងដំណឹងថាខ្ញុំនៅរស់ ម៉ែខ្ញុំក៏ដឹងដំណឹងថាខ្ញុំនៅរស់ក៏គាត់មក គាត់មកនៅឃើញខ្ញុំមែន ឃើញខ្ញុំហើយនិងបងប្រុសខ្ញុំ ហើយម៉ាខ្ញុំនិងឯងនៅ តែប្អូនខ្ញុំជំនាន់អាពតណឹងងាប់បាត់ហើយ ដល់េពលរួចហើយទៅក៏មិនដឹងរកអីក៏ជួបជុំគ្នាទៅម៉ាខ្ញុំមិនដឹងថាគាត់ចាប់មុខរបរអីលក់ម្លូរ អានោះខ្ញុំដល់ពេលរួចហើយនៅបាន១ឆ្នាំ ១ឆ្នាំជាងខ្ញុំបែកពី ដូចថាម៉ាខ្ញុំនៅអញ្ចេះខ្ញុំនៅចេះនៅជិតគ្នាណឹងក៏ខ្ញុំថា ខ្ញុំក៏នៅជាមួយម៉ែខ្ញុំទៅ ប៉ុន្តែដល់ពេលរួចហើយទៅគាត់មានចៅនៅសល់៥នាក់ទៀត ដែលម៉ែឪនៅសម័យអាពតគេសម្លាប់អស់នោះ ដល់ពេលសម្លាប់ចោលអស់ទៅនោះបងម៉ែខ្ញុំទេ ទៅដល់ពេលរួចហើយ ដល់ពេលរួចហើយគាត់ម្តាយឪពុកស្លាប់អស់ហើយធ្វើគ្រូបង្រៀន បងម៉ែខ្ញុំដែលខ្ញុំថានៅមួយទៀតដែលខ្ញុំថា ទៅក៏ពេលរួចហើយដឹងទេមកជួបជុំគ្នា មកជួបជុំគ្នាទៅបងប្អូនជីដូនមួយខ្ញុំនោះ គេយកម្តាយឪពុកសម្លាប់ចោលអស់ហើយ ក៏នៅរស់ក៏នៅរស់តែកូន កូនក៏បែកខ្ញែកក៏ជួបជុំគ្នាទៅ ខ្ញុំក៏នៅជាមួយម៉ែខ្ញុំទៅដល់ពេល បងប្អូនជីដូនមួយខ្ញុំណឹងនៅជាមួយម៉ាខ្ញុំចូលស្រុកវិញណា ដល់ចាប់មុខបរបអីម៉ាខ្ញុំលក់ម្លូរទៅ អស់ពីលក់ម្លូរយូរៗទៅម៉ែខ្ញុំណឹងក៏ទិញត្រីទៅដូរប្រហុកដូរយកស្រុកអង្ករគេណឹង ដូរយកស្រូវយកអង្ករទៅរហូតនៅយូរប្រហែលជាអាចយូរឆ្នាំដែរបានខ្មោចម៉ាខ្ញុំខូចទៅ ម៉ាខ្ញុំខូចដល់ពេលចាប់ខូច អេគាត់មិនទាន់ខូចទេទាល់តែខ្ញុំអាយុប្រហែលជិត២០ ក៏មានអ្នកស្រលាញ់ខ្ញុំក៏ចូលដណ្តឹងប្តីខ្ញុំសព្វថ្ងៃណឹង ចូលដណ្តឹងទៅក៏ការត្រឹមត្រូវ ដល់ពេលការត្រឹមត្រូវក៏ម៉ាខ្ញុំណឹង ខ្ញុំកូនមួយក៏គាត់ចាប់ឈឺ គាត់ចាប់ឈឺ គាត់ចាប់ឈឺទៅរហូតដល់ខ្ញុំកូនមួយ កូនខ្ញុំទ្រើសដែរគាត់ខូចទៅ ខូចទៅខ្ញុំមានចាប់មុខរបរអីខ្ញុំនៅជាមួយម៉ែខ្ញុំក៏ ២នាក់ម៉ែកូនក៏បងប្អូនខ្ញុំណឹងទៅក៏ បានប្រហុកយើងដឹកកង់ទៅបណ្តាក់ស្រូវតាមស្រុកស្រែយើងណឹង បណ្តាក់ស្រុកស្រែ រួចហើយយូរនៅបានយូរក៏ម៉ែខ្ញុំណឹង សព្វថ្ងៃគាត់ចាស់ហើយឥឡូវគាត់ចាស់ហើយ គាត់នៅជាមួយកូនខ្ញុំមីស្រីមីទី៣មានប្តីនៅលើនោះ គាត់នៅជាមួយកូនខ្ញុំមីស្រីទី៣ ដល់ពេលរួចហើយខ្ញុំ ខ្ញុំចាប់មុខរបរអីខ្ញុំបានប្តីធ្វើប៉ូលីស នឹកឃើញថាប្រាក់ខែតិចតួចពេកខ្ញុំក៏ជួយឌុបអុសប្តីទៅណា ចុះយើងនៅជំនាន់ប្រាក់ខែតិចដែរតើ មែនអត់ ប្រាក់ខែតិចយើងមិនដឹកអុសលក់ ខ្ញុំទៅកាប់អុសដឹកអង្ករដឹកអីយកមកលក់ទៅណា ឲ្យតែមានអីយើងលក់ណឹងទៅឲ្យតែចាប់មុខរបរឲ្យបានទៅ ឲ្យតែធ្វើម៉េចឲ្យថាខ្ញុំបានប្តីហើយរហូតដល់ខ្ញុំធំទៅខ្ញុំក៏ស្រណុកទៅ ក៏កូននេះគ្នាទៅធ្វើកម្មករអីទៅ ធ្វើកម្មករសែងប្រហុកសែងអីចិញ្ចឹមរស់ដល់សព្វថ្ងៃទៅ ដូចគាត់និយាយប្រាប់ថាពីដើមមក គាត់ថានៅកន្លែងអាពតថាអ្នកខ្លះគេថាស្រួលបើថានៅកន្លែងខ្ញុំដឹងតែពិបាកហើយ ខ្ញុំប្រាប់មែនដឹងថាកន្លែងខ្លះពិបាកហើយព្រោះខ្ញុំធំដឹងក្តីខ្ញុំដឹង ខ្ញុំដឹងក្តីថាអាពតវាធ្វើបាបរបៀបម៉េច ដល់ពេលរួចហើយដឹងទេដល់ពេលបងប្អូនជីដូនមួយខ្ញុំ មកនិយាយប្រាប់ពួកខ្ញុំថាអូនដឹងទេថាម៉ែបងហើយប៉ាបងគេយកទៅវាយចោលមួយថ្ងៃសន្លប់សុទ្ធតែ២ ៣ដង សន្លប់ហើយជះទឹកទៀត ហើយបើបងបងរស់នៅឯកោរគេយកទៅក៏សាងខ្លួនដែរប៉ុនអត់ជួបគ្នាមួយជំនាន់នោះបែកខ្ញែកគ្នាអស់ហើយអាអូនបែកខ្ញែកអស់ហើយអត់មាននៅជាមួយគ្នាទេ គឺបែកគ្នាអស់តែម្តង ដល់ពេលចូលស្រុកហើយបានជួបជុំគ្នាវិញណឹងឯង ប៉ុនឥឡូវដូចថាគេអត់មានម្តាយឪពុកទេប៉ុន្តែគេបានធូរធារជាងខ្ញុំ គេធូរធារណាខ្ញុំមានធូរធារអីតែប៉ុណ្ណឹងឯងតាំងពីអើយមកហើយមិនដែលថា ក្តីសប្បាយហើយសូម្បីតែរៀនក៏មិនដែលបានរៀនជាប់ផងចុះបើម្តាយអត់ដែរនោះ រៀនអី ចាសទៅរៀនអីបើម្តាយអត់បើម្តាយមានយើងចេះតែ ចិត្តចង់រៀនណាស់ណាដល់ពេលម្តាយអត់ចឹងធ្វើម៉េចបើយើងកាលៈទេសៈមានតែប៉ុណ្ណឹង វាមានពេលឲ្យយើងទៅមុខឯណាវាឲ្យយើងថយក្រោយដល់យើងគ្មានមានឯណាយើងមានតែប៉ុណ្ណឹងឯងជឿទេអាអូន មានអាណាកម្សត់ទៀតកម្សត់ប្រហែលខ្ញុំនោះ វាអស់កម្សត់ហើយ ដល់តែខ្ញុំធំសព្វថ្ងៃទើបធូរធារ ធូរធារដែលកូនខ្ញុំវាទ្រើសៗហើយ ដូចថាខ្ញុំុមិនដែលបានទៅណានៅផ្ទះទៅដាំបាយឲ្យកូនទៅ កូនទៅសែងប្រហុកទៅ ឬក៏កូនទៅនេះទៅនោះធ្វើការតិចតួចតែប៉ុណ្ណេះឯង វាមានតែប៉ុណ្ណឹងឯង ខ្ញុំអាចដឹងតែប៉ុណ្ណឹងឯងនិយាយពីជំនាន់អាពតដែលខ្ញុំធំដឹងក្តីខ្ញុំដឹង។

ក៖ ចុះអ្នកមីងទេពេលគេទម្លាក់គ្រាប់បែកគ្រាប់អីមីងទាន់ទេ កាលនៅក្មេង?

ខ៖ នៅក្មេងខ្ញុំនៅជាមួយម៉ាខ្ញុំដឹង ដឹងប៉ុន្តែដឹងពីខ្មែរក្រហមម៉ង ពេលខ្មែរក្រហមទម្លាក់កប៉ាល់ហោះរមកខ្ញុំដឹងគេទម្លាក់កប៉ាល់ហោះរនិងមកណាខ្ញុំនៅវត្តអារញ្ញហើយ ខ្ញុំនៅវត្តស្វាយមែនប៉ុន្តែថាគ្រាប់វាផ្ទុះខ្លាំងនិងម្តុំនោះ ត្រូវម៉ែខ្ញុំនិងម៉ាខ្ញុំនេះមកនៅវត្តអារញ្ញហើយ សុំមកនៅក្នុងវត្តម៉ង នៅក្នុងវត្តប្រហែលមួយអាទិត្យ ព្រោះខ្មែរក្រហមវានៅវត្តស្វាយ ខ្ញុំទាន់ខ្ញុំទាន់ព្រោះហេតុអីខ្ញុំទាន់ខ្មែរក្រហម ខ្មែរក្រហមវាទម្លាក់គ្រាប់បែកមែនណឹងឯង។

ក៖ ចុះយើងនៅក្នុងវត្តចឹងគេអត់ធ្វើអីទេមីង?

ខ៖ អត់ អត់មានធ្វើអីទេនៅក្នុងវត្តអត់មានអីទេឲ្យតែយើងនៅក្នុងវត្ត ដល់ពេលរួចហើយនៅក្នុងវត្តលោកក៏នៅគង់នោះដែរ រំលងប្រហែល៤ ៥ថ្ងៃបានយើងចេញដូចថាយើងស្ងាត់ទៅបានយើងចេញមកវិញបាន ចេញយើងនៅតាមផ្ទះទៅ និយាយរឿងខ្ញុំការវិញដល់េពលខ្ញុំនិយាយរឿងការដល់ពេលការដឹងទេ ការកាលណឹងនៅជំនាន់កាលណឹងនៅអាពតមួយៗអត់ទាន់ឈប់ទេណា ខ្ញុំចូលរោងថ្ងៃនេះ ស្អែកឡើងយប់ឡើង មានគ្រាប់បែកហើយផ្លោងមក ហើយពួកខ្ញុំនៅត្រង់សេទេពួកកូនក្រមុំកូនកម្លោះនៅត្រង់សេ ចុះបើវានៅផ្លោងដូចថាវានៅត្រង់ផ្សារលើអីចឹងណា វាបាញ់គ្រាប់តែវឺតៗមកណា ចុះខ្ញុំកូនក្រមុំកូនកម្លោះនៅក្នុងត្រង់សេនៅឡើយទេណាអូន ពួកខ្ញុំកាលខ្ញុំការណាខ្ញុំនៅត្រង់សេប្រាប់ទៅ ដល់ពេលថ្ងៃឡើងចុះស៊ីថ្ងៃ ថ្ងៃឡើងក៏ស៊ីដូចបង្ខំពិកៗរួចអស់ទៅ ស៊ីរួចអត់ទៅក៏បែកខ្ញែកគ្នាទៅ មួយជំនាន់ខ្ញុំវាមានតែប៉ុណ្ណឹងឯងវាគ្មានអីទេ។

ក៖ ចុះអ្នកមីង កាលអ្នកមីងកាលណឹងនៅឆ្នាំណាដែរអ្នកមីង?

ខ៖ ខ្ញុំភ្លេចដែរកាលនោះខ្ញុំការទើបអាយុមើលអាយុប្រហែលជា១៩អីណឹង ១៩ ជិត២០ដែរណឹងការ។

ក៖ បែកប៉ុល ពតមកប៉ុន្មានឆ្នាំដែរបានការមីង?

ខ៖ កាលខ្ញុំចេញទៅមើលខ្ញុំចូលទៅវិញ ចូលមកវិញកាលនៅជំនាន់អាពត៣ឆ្នាំមែនទេ?

ក៖ បាទ ៣ឆ្នាំ ៨ខែ។

ខ៖ ៣ឆ្នាំ កាលខ្ញុំចូលទៅកាលនោះអាយុថា១៣ជាងចុះ ថា១៣គិតទៅបូកទៅ វា៣ឆ្នាំជាងហើយនិង។

ក៖ ប្រហែលជាការ៨១អីណឹងឯង។

ខ៖ នោះឯងមួយជំនាន់នោះឯង មែនអត់។

ក៖ បាទមីង ចុះកាលអ្នកមីងនៅតូចណឹងបានទៅរៀននិងគេទេមីង?

ខ៖ អត់សូវបានរៀនទេអូនអើយ អត់សូវបានរៀនទេដូចអីុនិយាយប្រាប់ថាម្តាយក្រ ហើយនៅជួយលក់អីលក់នេះគាត់ទៅណា និយាយរួមទៅដូចថារៀនបានតិចមែនថាអត់ទៅចុះ និយាយថាអត់ទៅចុះ។

ក៖ ចុះមកដល់សព្វថ្ងៃនេះអ្នកមីងអត់បានចេះអាន និងចេះសរសេរអក្សរទេ?

ខ៖ អត់ចេះសរសេរបើឈ្មោះខ្លួនឯងចេះ ឈ្មោះខ្លួុនឯងចេះ។

ក៖ ចុះម្តាយរបស់អ្នកមីងមានឈ្មោះអ្វីដែរអ្នកមីង?

ខ៖ សឹង សារឿន។

ក៖ ចុះគាត់មានស្រុកកំណើតនៅឯណាដែរមីង?

ខ៖ គាត់អ្នកកំពង់ភ្លុកដូចគ្នាដែរ ប៉ុន្តែពេលរួចហើយគាត់បានប្តីគាត់មកវត្តស្វាយនោះម៉ែខ្ញុំ។

ក៖ ចុះម្តាយអ្នកមីងគាត់ជាមនុស្សបែបណាដែរអ្នកមីង? គាត់ជាមនុស្សបែបណាដែរម្តាយកាចឬក៏ស្លូតដែរម្តាយ?

ខ៖ អត់ទេធម្មតាអូនធម្មតា បើនិយាយរួមទៅវាតែងមានកាច មានស្លូតខ្លះដែរណឹងឯង ជឿទេអាអូនមិនមែនមានស្លូតតែរហូតទេក៏មានកាចមានស្លូតដែរ ឬក៏គាត់ចិត្តកំណាញ់តិចដែរ គាត់ប៉ុណ្ណឹងឯងណា គាត់ថាមានកាចមានស្លូតដែរដូចថាយើង និយាយទៅថាចាននៅក្នុងរាវនៅតែរណ្តំ។

ក៖ បាទ ចុះម្តាយអ្នកមីងគាត់ប្រកបការងារអ្វីដែរដើម្បីចិញ្ចឹមជីវិតកាលណឹងមីង?

ខ៖ ដូចខ្ញុំប្រាប់ចឹងថានៅលក់របស់របរណឹងឯងលក់ ដូចថាចាប់បានប្រហុកទិញប្រហុកលក់ទៅ ចាប់បានត្រីទិញត្រីលក់ប៉ុណ្ណឹងឯង មានតែប៉ុណ្ណឹងឯង ប្រទះអីដូចថាប្រទះអីយើងបើថាយើងប្រទះបានទិញអាណាយើងលក់ណាណឹង គាត់អត់មានរើសអីម្តងមានស្លារទិញស្លារលក់ មានម្លូរទិញម្លូរលក់ ប៉ះអីលក់ណឹង។

ក៖ អត់រើសមុខ?

ខ៖ អត់រើសមុខទេ និយាយរួមអត់មានរើសមុខទេ។

ក៖ ចុះអ្នកមីងមានអនុស្សាវរីយ៍អ្វីខ្លះដែរជាមួយម្តាយដែលមិនអាចបំភ្លេចបាន?

ខ៖ បំភ្លេចមិនបានដោយសារតែគាត់ល្អ គាត់ល្អចំពោះកូន ខ្ញុំនិយាយមែនគាត់ល្អណាស់ គាត់មិនដែលថាឲ្យកូនពិបាក ប៉ុន្តែកូនឃើញម្តាយពិបាកចេះតែជួយជ្រុំជ្រែង ជឿទេអាអូន ឃើញម្តាយពិបាកចេះតែស្រណោះម្តាយ ម្តាយទៅជិះកង់ដល់ព្រះដាក់ព្រះអីក៏នៅតែជួយជ្រុំជ្រែងម្តាយ អត់ឲ្យម្តាយសុទ្ធចិត្តទៅជាមួយម្តាយ អត់ឲ្យម្តាយទៅម្នាក់ឯងទេស្រណោះកាលយើងអត់ណាអាអូន យើងអត់យើងត្រូវតែបានន័យថាមិនឲ្យម្តាយពិបាកដែរសុទ្ធចិត្តម្តាយពិបាក ពិបាកជាមួយគ្នា។

ក៖ ចុះអ្នកមីងនៅចាំឈ្មោះឪពុកអ្នកមីងទេ?

ខ៖ អត់ចាំដូចជាខ្ញុំមិនដែលបានជួបគាត់ខ្ញុំនិយាយមែនសូម្បីតែកូនខ្ញុំសព្វថ្ងៃក៏មិនដែលដឹងថាខ្ញុំស្គាល់មុខឪពុកម៉េចផង ខ្ញុំមិនដែលបានប្រាប់កូនផង។

ក៖ ចឹងអ្នកមីងអត់មានការចងចាំអ្វីសោះពីឪពុកម៉ង?

ខ៖ អត់ម៉ង ខ្ញុំនិយាយមែនអត់ ដូចថាម៉ែខ្ញុំគាត់អត់មានប្រាប់តែម្តង ដូចថាគាត់អត់ប្រាប់តែម្តង។

ក៖ ចុះអ្នកមីងនៅចាំឈ្មោះជីដូនជីតាបានទេចឹង?

ខ៖ ខ្ញុំចាំបាន ម៉ាខ្ញុំឈ្មោះម៉ាគៀល។

ក៖ ចុះតាវិញ?

ខ៖ តាអត់ស្គាល់ផងគាត់ខូច អត់ អត់ អរតាប៉ែន។

ក៖ តាប៉ែន យាយគៀលណឹងជាយាយតាខាងម្តាយ?

ខ៖ ចាស ខាងម្តាយ។

ក៖ ចុះខាងឪពុកវិញមានស្គាល់ទេ?

ខ៖ ឪពុកខ្ញុំនោះ?

ក៖ បាទ យាយតាខាងឪពុកមានស្គាល់ទេ?

ខ៖ អត់ អត់ស្គាល់ដូចថាខ្ញុំអត់ស្គាល់តែម្តង។

ក៖ ដាច់ខ្សែរយៈខាងឪពុកបណ្តោយ?

ខ៖ ចាសអត់ស្គាល់ ដូចថាម្តាយខ្ញុំនិយាយរួមទៅដូចថាម្តាយខ្ញុំអត់មានរំលឹកប្រាប់ខ្ញុំផង ជឿទេអាអូន គាត់មិនដែលរំលឹកម៉ងសូម្បីតែគាត់ដឹងក៏គាត់អត់រំលឹកសូម្បីតែខ្ញុំសព្វថ្ងៃខ្ញុំអត់ដឹង អត់ដឹង និយាយថាអត់ដឹងតែម្តង។

ក៖ ចុះកាលអ្នកមីងកើតមកណឹងអ្នកមីងទាន់យាយតាប៉ែន និងយាយគៀលទេ?

ខ៖ ខ្ញុំទាន់ យាយដែលខ្ញុំនិយាយណឹងឯងយាយដែលនៅជំនាន់អាពតជាមួយខ្ញុំ
ណឹងណា ថាគាត់នៅដល់ពេលកុងខ្ញុំ ខ្ញុំអត់ស្គាល់ផងដោយសារខ្ញុំកើតអត់ទាន់ផង កុងខូចមុន ហើយបានម៉ាខ្ញុំខូចពីក្រោយដូចខ្ញុំនិយាយថាជាមួយម៉ាខ្ញុំដែលនៅជំនាន់អាពតជាមួយគ្នា។

ក៖ អនុស្សាវរីយ៍ច្រើនជាមួយគាត់។

ខ៖ អនុស្សាវរីយ៍ច្រើនជាមួយម៉ាខ្ញុំ ឬម្តាយ ម្តាយគាត់ថាគាត់ច្រើនដែរដូចថាគាត់អ្នកមានគុណគាត់ច្រើនដែរណា ដូចថាដូចគ្នា ប៉ុន្តែថាយើងនៅជំនាន់អាពតវាថាមិនបាននៅជួបជុំគ្នា វាអត់បាននៅជួបជុំគ្នាបណ្តោយ។

ក៖ ចុះរបស់អ្នកមីងណឹងជាមនុស្សបែបណាដែរអ្នកមីង?

ខ៖ ទេ គាត់ពីដើមមកគាត់ខាងចូលរូប ចូលរូបណាគាត់មេធំចូលរូប បើនិយាយរួមទៅខ្ញុំអត់ចេះអក្សរដោយសារតែអី ដោយសារតែគាត់មិនទុកចិត្តថាបងប្អូនសុខចិត្តយកខ្ញុំទៅជាមួយគាត់ ជិះកប៉ាល់ហោះរអីទៅជាមួយគាត់ទៅគេមកអញ្ជើញគាត់មកនិមន្តគាត់ពេលណាគាត់ទៅពេលណឹងឯងជិះកប៉ាល់ហោះរទៅជាមួយគាត់ គាត់ពីព្រោះគាត់អ្នកខាងចូលរូបធំនោះ គាត់ពូកែណាស់ គាត់ពូកែអូនបើអាអូនឯងអត់ស្គាល់ចាំអាអូនឯង សូម្បីតែអូនឯងសួរអ្នកទន្លេក៏គេស្គាល់ដែរ ឈ្មោះយាយគៀល យាយគៀល អ្នកំពង់ភ្លុកក៏នរណាក៏ខ្លាចគាត់ដែរ ក៏ស្គាល់អាពេលណឹងហើយខ្ញុំអត់ចេះអក្សរដោយសាររឿងអី អត់ចេះអក្សរដោយសាររឿងចឹងឯងព្រោះគាត់យកខ្ញុំទៅតាម ព្រោះគាត់ថាបើចៅនៅដោយចៅដូថាស្រីនៅផ្ទះតែឯង ឬក៏នៅជាមួយបងប្អូន ប្រុសៗណា គាត់មិនចង់ឲ្យនៅជាមួយអញ្ចឹងទេសុខចិត្តយកទៅតាមដោយសាររឿងអីបានខ្ញុំអត់ចេះអក្សររឿងដោយសារអញ្ចុះឯង ដោយសារខ្ញុំអត់ចេះអក្សរដោយសារអញ្ចេះឯង ព្រោះទៅណាទៅតាមជាមួយគាត់។

ក៖ ចុះអ្នកមីងមានបងប្អូនណាឬក៏សាច់ញាតិដែលរស់នៅក្រៅប្រទេសអត់ទេអ្នកមីង?

ខ៖ អត់ អត់មានទេ។

ក៖ អត់មានអ្នកបងប្អូនជីដូនមួយណាទៅជុំរុំអត់ទេ?

ខ៖ អត់មានទេ អត់។

ក៖ ចុះអ្នកមីងមានមិត្តភិក្តដែលស្និតស្នាលធំធាត់មកជាមួយគ្នាតាំងពីក្មេងដល់ឥឡូវមានទេមីង?

ខ៖ សូម្បីតែម៉ែខ្ញុំក៏មិនសូវបានឲ្យដើរជាមួយផង និយាយមែនអាអូន សូម្បីតែនៅទីនេះក៏មិនដែលមានមិត្តភិក្តដែរ រហូតដល់ខ្ញុំចាស់ហើយក៏មិនដែលមានមិត្តភិក្តផង បើថាខ្ញុំស្គាល់រឿងញាតិ ទៅអង្គុយលេងតែមួយភ្លែតខ្ញុំមកវិញ ខ្ញុំមិនដែលបានទៅអង្គុយផ្ទះគេបានយូរទេអត់ដែលបានអង្គុយយូរទេ រឿងថាព្រោះញាតិសព្វថ្ងៃតែឃើញយើងនិយាយគេថាយើងនិយាយដើមគេបានខ្ញុំមិនដែលចង់ទៅនិយាយផ្ទះអ្នកណាទេ ហើយពីដើមមកខ្ញុំនៅក្មេងៗក៏មិនសូវដែលមានម៉ាកភឿនអីផងមិនដែលមានផង អត់មានមែនអូនអត់ដែលមានទេ បើថានៅផ្ទះនៅតែផ្ទះមិនដែលអត់ដែលមានផង និយាយរួមទៅអត់ដែលមានម៉ង។

ក៖ ចុះស្វាមីរបស់អ្នកមីងឈ្មោះអ្វីដែរអ្នកមីង?

ខ៖ គាត់ឈ្មោះ វ៉ែន សាវ៉ាត់ ប៉ុន្តែលែងគ្នាហើយ លែងគ្នាហើយអូន លែងគ្នាប្រហែលនិយាយរួមទៅបើសិនជាឆ្នាំនេះទៀត៣ឆ្នាំហើយ ។

ក៖ ចុះអ្នកមីងអាចប្រាប់បន្តិចបានទេថាការៀបអាពាហ៍ពិពាហ៍ណឹង រៀបចំឡើងដោយឪពុកម្តាយ ឬក៏ដោយចិត្តខ្លួនឯងដែរកាលណឹង?

ខ៖ ម្តាយអ្នករៀបចំឲ្យ ម្តាយអ្នករៀបចំឲ្យអត់មានយកចិត្តឯងទេ ម្តាយរៀបចំឲ្យ។

ក៖ ចុះកាលណឹងស្គាល់គ្នាជាមួយគាត់ណឹងម៉េចដែរ គាត់ឃើញអ្នកមីងនៅពេលណា ឬក៏ម៉េចដែរ?

ខ៖ ឃើញខ្ញុំនិយាយរួមទៅមកពីបងស្រីគាត់ទេ ឃើញបងស្រីឃើញខ្ញុំថាខ្ញុំវាមិនសូវកោងកាចប៉ុន្មាន ពីក្រមុំដូចខ្ញុំថាមិនសូវកោងកាចប៉ុន្មានទេ ក៏អ្នកជិតភូមិគេឃើញថាខ្ញុំនិយាយរួមទៅថា ថាដូចថាយើងស្អាតដែរក្រមុំថាខ្ញុំស្អាតដែរក៏គាត់មកសួរ២ ៣ដងទៅ មកសួរ២ ៣ដងម៉ែខ្ញុំថាខ្ញុំអត់យកទេខ្ញុំថាចឹង ខ្ញុំថាខ្ញុំអត់យកទេម៉ែខ្ញុំគាត់ថាបើមិនយកកូនអើយ តែស្រលាញ់ចិត្តនិងចិត្តប្រយ័ត្នវាអត់ជាប់គ្នាថាអញ្ចេះឯងដល់ពេលខ្ញុំក៏តាមម្តាយទៅរហូតដល់កូនឡើង៦ទៅ ស្រី៣ ប្រុស៣។

ក៖ ចុះកាលណឹងអ្នកមីងមានចាំទេថាបានថ្លៃជំនូនអីប៉ុន្មានដែរពីខាងស្វាមី?

ខ៖ អូ! ប៉ុន្មានទេអូនអើយកាលពីជំនាន់នោះប៉ុន្មានតែ ប៉ុន្មានជី ប្រហែលជា៤ ៥ជីកាលនោះមិនមែនប្រើដុល្លារដូចយើងឯណា ប្រើជីតើ ប្រើមាសទេនិយាយណឹងមាសទេ អត់មាននិយាយរឿងលុយដុល្លារអីទេមួយជំនាន់អីុនោះ។

ក៖ ចុះអ្នកមីងអាចប្រាប់បន្តិចបានទេថាការៀបអាពាហ៍ពិពាហ៍កាលណឹងម៉េចដែរ? ចង់និយាយថាគេរៀបចំបែបប្រពៃណីមានអីខ្លះចឹង?

ខ៖ បុរាណយើងណឹងឯង បុរាណយើងណឹងឯងភ្លេងបុរាណភ្លេងអីទៅ ទៅមានស្អីចេក អីតម្រាបផ្លែឈើផ្លែអីទៅណាមានចុះឯងដូចតែបុរាណយើងចឹងឯង។

ក៖ ចុះអ្នកមីងអត់ស្គាល់ស្វាមីពីមុនរៀបការជាមួយគ្នាណឹង?

ខ៖ ស្គាល់ហើយប៉ុននៅភូមិជាមួយគ្នាប៉ុន្តែស្គាល់ដែរប៉ុន្តែថាយើងអត់យកចិត្តទុកដាក់រៀងខ្លួន ស្គាល់ដែរប៉ុន្តែអត់យកចិត្តទុកដាក់ ដូចនៅឯណាចុងភូមិទៅខ្ញុំនៅឯណេះទៅ និយាយរួមទៅវាមិនដែលបានយកចិត្តទុកដាក់ជាមួយគ្នាផង ទាល់តែម្តាយខ្ញុំគាត់រៀបឲ្យទៅក៏ការទៅ។

ក៖ បាទអ្នកមីង ចុះហេតុអីក៏មិនដល់ដំណាក់កាលបែកគ្នាដែរអ្នកមីង?

ខ៖ បែកគ្នាដោយសាររឿងវាត្រូវតែបែកគ្នា វាត្រូវតែបែកគ្នាវាមិនអាចចុះសម្រុងនៅជាមួយគ្នាមិនបាន បើនិយាយទៅថាយើងណឹងគឺថានៅអត់បាននៅជាមួយគ្នាអត់បានព្រោះគាត់ស្រីច្រើនពេក ព្រោះគាត់ស្រីច្រើនពេកទៅខ្ជិលដាច់គ្នាទៅ និយាយទៅមិនមែនមកពីគាត់ទេគាត់ថាដាច់ ព្រោះគាត់ថាបើមិនពេញចិត្តទេផ្តិមេដៃឲ្យគាត់ទៅ ខ្ញុំក៏
ផ្តាច់មេដៃទៅខ្ជិលក៏ដាច់គ្នាទៅ ប៉ុន្តែនិយាយរួមទៅគាត់នៅតែទៅមកទៅនឹកឃើញថាកូន បើគាត់មកមកទៅ បើគាត់ទៅទៅខ្ញុំអត់មានហាមខាត់ណា ប៉ុន្តែរូបគាត់មិនបានមកនៅជាមួយយើងផង គាត់មកមកទៅ គាត់ទៅទៅ ខ្ញុំអត់និយាយខ្ញុំអត់ថា។

ក៖ ចុះអ្នកមីងតាំងពីក្មេងដល់សព្វថ្ងៃនេះអ្នកមីងធ្លាប់ប្រកបការងារអ្វីខ្លះដែរដើម្បីចិញ្ចឹមជីវិតនិងកូនចៅដែរមីង?

ខ៖ ដូចអីុប្រាប់ហើយ លើកមុនអីុដូចថាពីដើមកអីុដឹងអង្ករលក់ ដូចអីុប្រាប់ហើយដឹកអង្ករលក់ ដឹកអុសលក់អីទៅណានឹកឃើញ រហូតដល់ចិញ្ចឹមកូនរាងធំហើយកូន កូនសព្វថ្ងៃក៏រៀនមិនបានថ្នាក់ខ្ពស់ដែរបើមីទី៣នោះបានថ្នាក់ទីបញ្ចប់ ផុតពីនោះថ្នាក់ទី៥ ថ្នាក់ទី៦ទេ ដូចថាម្តាយឪពុកអត់ដែរដូចថា ដូចតំណាងចេះ ដូចថាឃើញម្តាយឪពុកអត់ដែរក៏ជួយជ្រោមជ្រែងទៅធ្វើអានេះធ្វើអានោះទៅ ដូចថាកាលកូននៅតូចៗអីុប្រាប់

តើ ប្តីធ្វើប៉ូលីសប្រាប់ខែអត់មានប៉ុន្មានទេយើងមិនជួយជ្រោមជ្រែងដឹកអង្ករលក់ទៅ ប៉ះអីលក់ណឹងទៅ ប៉ះអីលក់ណឹងទៅ ដឹកអុសក៏ដឹកទៅ ដឹកអង្ករក៏ដឹងទៅ ហើយមានដឹកជិតឯណានៅឯស្អីនោះ ឯស្អីឯយើងឯនេះៗ ស្អីត្រង់ណានោះ មិនមែនជិតទេណាអាអូនដឹកមក បែកកង់កន្លែងគោកផ្ទីសុទ្ធតែកន្លែងស្ងាត់ណា ខ្លាចណាស់ណាក៏ចេះតែមកទៅម៉ែខ្ញុំគាត់ខឹងខ្ញុំអើយខឹង អត់ឲ្យខ្ញុំទៅទេតែយើងចេះតែទៅ កាលណាយើងអត់យើងចេះតែទៅ។

ក៖ បាទអ្នកមីង ចុះអ្នកមីងអត់មានធ្លាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចឹញ្ចឹមមាន់ ចឹញ្ចឹមទាអីធ្លាប់ទេមីង?

ខ៖ អត់មានទេអូនអើយ អត់មានទេ ចិញ្ចឹមវាអត់សល់ គ្រាន់តែឆ្កែមួយចិញ្ចឹមវាអត់សល់ ចិញ្ចឹមទៅវាចេះតែងាប់ បានអត់ចិញ្ចឹមទេ។

ក៖ អ្នកមីងអត់ធ្លាប់នេសាទអីទេ?

ខ៖ អត់ទេ។

ក៖ ចុះអ្នកមីងអាចប្រាប់បានទេពេលវេលាណាមួយក្នុងជីវិតអ្នកមីងដែលអ្នកមីងគិតថាពិបាកជាងដែរមីង?

ខ៖ ពិបាកជាងគេ ក្នុងជីវិតនេះពិបាកជាងគេមានតែយើងអ្នកអត់ណឹង យើងអត់ត្រូវពិបាក ជឿទេ យើងអត់ពិបាក បើសិនជាយើងមានអត់ពិបាកទេ បើយើងមានគ្រប់គ្រាន់អត់សូវពិបាកទេ យើងអត់ទើបពិបាកតិចតួចហើយអូន មានពិបាកតិចតួចហើយ កាលណាយើងមានស៊ីគ្រប់គ្រាន់វាអត់សូវពិបាកប៉ុន្មានទេ បើកាលណាយើងអត់យើងត្រូវមានពិបាកខ្លះ ពិបាកខ្លះអត់ខ្លះណឹងឯង ខ្ញុំមានតែប៉ុណ្ណឹងឯង។

ក៖ ចុះពេលវេលាណាដែលមីងគិតថាមីងសប្បាយចិត្តជាងគេដែរមីង?

ខ៖ សប្បាយចិត្តជាងគេមានតែជួបជុំមានតែជួបជុំកូនទេ មានតែជួបជុំកូនដែលសប្បាយ។

ក៖ ចឹងតាំងពីក្មេងមកដល់ពេលនេះតើជីវិតមីងមានការផ្លាស់ប្តូរអ្វីខ្លះដែរមីង?

ខ៖ ធម្មតាអូន ដូចធម្មតា ដូចថាមិនផ្លាស់អីផងមានតែផ្លាស់ប្តីគេទៅបាត់ប៉ុណ្ណោះឯង។

ក៖ ចុះកាលពីនៅក្មេងមីងធ្លាប់មានក្តីស្រម៉ៃថាធំឡើងចង់ធ្វើអ្វីទេមីង?

ខ៖ ស្រម៉ៃវាចេះតែស្រម៉ៃអូនអើយវាមិនបានប៉ងដូចចិត្ត វាមិនបានប៉ងដូចចិត្ត។

ក៖ ប៉ុន្តែកាលនោះស្រម៉ៃចង់ធ្វើអីដែរ?

ខ៖ ធ្វើអីទេ និយាយរួមទៅកាលពីដើមមកវាតែងលឺខ្មោចម៉ាខ្ញុំអីនិយាយថាបើថាខ្ញុំអ្នកចម្រៀងអីដឹងតែពិរោះគាត់ថាចឹង កាលគាត់ធ្លាប់ចិញ្ចឹមខ្ញុំនៅតូចៗគាត់ថាខ្ញុំច្រៀងលឺ
ឆ្វាចៗ ដូចថាខ្ញុំច្រៀងនោះ គាត់ប្រសិនជាខ្ញុំធ្វើអ្នកចម្រៀងអាចបាន គាត់និយាយចឹងឯងណាដល់ពេលចិត្តនោះវាចង់ចឹងមែន ប៉ុន្តែវាមិនអាចបានដូចចិត្ត មិនអាចបានដូចចិត្ត។

ក៖ មកដល់ចំណង់ចំណូលចិត្តមីងម្តង មីងចូលចិត្តពិសារម្ហូបណាជាងគេដែរ ឬក៏សម្លរណាដែរ?

ខ៖ ធម្មតាអាអូន បើត្រូវថ្ងៃណាបើយើងថាវាអត់វិញ អាចសម្លរម្ជូរព្រលិតក៏ហូបបាន ឬក៏ត្រីចៀនក៏បាន និយាយរួមទៅឲ្យតែយើងមានលុយទិញ ដូចថាអត់មានចំណង់ចំណូលអីទេ បើថាក្នុងថាចំណូលខ្លាំងជាងគេកូនខ្ញុំវាមានតែខទេ ខត្រីកញ្ចុះអីចូលចិត្តណាស់ បើថាអីផ្សេងអត់សូវចំណូលប៉ុន្មានបើថាខ្លាំងជាងគេបើខផ្ទះខ្ញុំចូលចិត្តណាស់ ខ ខចូលចិត្តណាស់ តែបើឆារបន្លែឆារអីអត់សូវទេ បើថាខចូលចិត្តណាស់ផ្ទះខ្ញុំបើនិយាយរឿងខវិញចូលចិត្ត ចំណូលជាងគេខ។

ក៖ អញ្ចឹងអ្នកមីងប្រាកដជាចូលចិត្តស្តាប់ចម្រៀងមែនទេអ្នកមីង?

ខ៖ ចាស។

ក៖ កាលណឹងអ្នកមីងចូលចិត្តស្តាប់តារាចម្រៀងណាដែរអ្នកមីង?

ខ៖ កាលនោះប៉ែន រ៉ន ប៉ែនអី រស់ សេរីសុទ្ធានោះអីណឹងឯង ខ្ញុំចូលចិត្តស្តាប់តែចឹង
ឯង ខ្មោចម៉ាខ្ញុំគាត់ថាចឹងឯងមើលវាច្រៀងឡើងឆ្វាចៗនៅពីក្មេង បើសិនថាធ្វើតារាចម្រៀងអីដឹងតែពិរោះហើយគាត់ថាចឹង ទៅយើងចាប់អស់បានព្រោះយើងអត់អាអូន ហើយណាមួយយើងអត់រៀន អត់ចេះរៀន យើអត់ចេះអក្សរចេះអីផងយើងទៅរៀនម៉េច បើយើងចេះអក្សរចេះអីទៅយើងអាចចូលទៅអ្នកចម្រៀង ឬក៏ស្អីផ្សេងទៅ ជឿទេអាអូន។

ក៖ ចុះអ្នកមីងមានចេះលេងឧបករណ៍តន្ត្រីអ្វីទេអ្នកមីង?

ខ៖ អត់ចេះទេ អត់ចេះមាន។

ក៖ ចុះក្នុងកូនចៅក្រុមគ្រួសារមានអ្នកចេះទេ?

ខ៖ អត់ទេអូន អត់ចេះធ្វើអីទេ បើ អត់ចេះធ្វើអីទាំងអស់ យើងអត់ចេះធ្វើអី។

ក៖ ចឹងកាលពីនៅក្មេង ឬកាលពីនៅក្រមុំអី ពេលភ្ជុំបិណ្ឌ ចូលឆ្នាំម្តងៗធ្លាប់បានទៅលេងអ្វីខ្លះដែរតាមវត្តជាមួយគេដែរមីង?

ខ៖ ទៅលេងវត្តជាមួយគេ ទៅមែនប៉ុនដល់ពេលយើងរួចយើងយកចង្ហាន់អីទៅវិញយើងលាងចានលាងអីនៅឯវត្តនៅអីទៅណា។

ក៖ ចុះអត់មានលេងល្បែងប្រជាប្រិយអីដែរទេ?

ខ៖ អត់សូវបានលេងទេ អត់សូវបានលេងទេ និយាយរួមទៅអត់សូវបានលេងនិងគេទេព្រោះយើងទៅវត្តហើយយើងមកពីវត្តទៅ យើងរៀបចំធ្វើសាមញ្ញាវិញទៅយើងទៅលាងចានលាងអីក្នុងវត្តទៅ នៅក្នុងវត្តទៅ ហើយទៅស៊ីការអីដូចថាគេហៅធ្វើកូនកំដរអីចេះ បើហ៊ានរាំសាកមើលម៉ែខ្ញុំវាយ អត់ឲ្យរាំទេ អត់ឲ្យរាំទេថាពូជគាត់មិនមែនអ្នករាំទេ គាត់និយាយចឹងថាពូជគាត់មិនមែនអ្នករាំផង។

ក៖ ចឹងមកដល់សព្វថ្ងៃអ្នកមីងមានកូន និងចៅប៉ុន្មាននាក់ដែរមីង?

ខ៖ មីបង៣ អាប្រុស២ ៦។

ក៖ ចុះចៅប៉ុន្មាននាក់ដែរមីង?

ខ៖ ចៅ៦នាក់។

ក៖ កូន៦នាក់?

ខ៖ កូន៦នាក់ ចៅ៦នាក់ណឹង។

ក៖ មី៣នោះ៣ អាទី១នោះ៣ដែរ ៧។

ក៖ ចៅ៧នាក់?

ខ៖ ចាស ចៅ៧នាក់។

ក៖ អញ្ចឹងមកដល់ចុងបញ្ចប់នេះតើអ្នកមីងមានអ្វីចង់ផ្តាំផ្ញើ ឬក៏ទូន្មានទៅកាន់កូនចៅជំនាន់ក្រោយរបស់អ្នកមីងទេ? ថាតើពួកគេគួរតែរស់នៅបែបណា ឬក៏ធ្វើជាមនុស្សបែបណាក្នុងសង្គមដែរមីង?

ខ៖ ចង់ឲ្យកូនសុខសប្បាយ ចង់ឲ្យរស់រួមប្តីប្រពន្ធទៅឲ្យកូនសុខសប្បាយរហូតកុំឲ្យមានសត្រូវមើលងាយអីណា ឬក៏ឲ្យកូនសុខសប្បាយកុំឲ្យកូនមានជំងឺមានអីប៉ុណ្ណឹង
ឯង។

ក៖ បាទអញ្ចឹងខ្ញុំសូមអរគុណដល់អ្នកមីងបានចំណាយពេលវេលាសម្ភាន៍ជាមួយខ្ញុំមីងណា ចឹងសូមជូនពរឲ្យមីងមានសុខភាពល្អ មានសំណាងល្អ និង មានសុភមង្គលក្នុងក្រុមគ្រួសារមីងណា។

ខ៖ ចាស